b'\n_START_ARTICLE_\nMo\xc4\x8d grunta: Izpoved kme\xc4\x8dke \xc5\xbeene\n_START_SECTION_\nVsebina\n_START_PARAGRAPH_\nMinca se komaj dvajsetletna poro\xc4\x8di na Gri\xc4\x8darjev grunt. Po smrti mo\xc5\xbea Toneta objokuje izgubo gospodarja, ki je bil sposoben uspe\xc5\xa1no voditi tako veliko posestvo. Njegova zadnja \xc5\xbeelja je bila, naj Minca poskrbi, da grunt ne bo propadel. Tako ostane sama z onemoglim tastom, deklo in hlapcem ter \xc5\xa1tiriletnim sin\xc4\x8dkom Ton\xc4\x8dkom. Na pomo\xc4\x8d ji prisko\xc4\x8di sosed Poljan\xc4\x8dev Lipe, ki je bil v Minco zaljubljen \xc5\xbee preden se je poro\xc4\x8dila. Minca je razdvojena, saj vse bolj spoznava, da Lipeta ljubi, pri Tonetu pa sta jo velik grunt in delo prikraj\xc5\xa1ala za to pravo ljubezen. Hkrati se boji, da bi se Lipe rad zgolj polastil njenega posestva. Ob svoji smrti ji tudi stari Gri\xc4\x8dar zabi\xc4\x8da, da grunta ne sme prepustiti propadu ali ga polo\xc5\xbeiti v tuje roke. Minca se tako odlo\xc4\x8di, da bosta z Lipetom le soseda in prijatelja. Prepusti se in za\xc5\xbeivi z gruntom, s svojo zemljo, zvesta Tonetu in \xc4\x8duvajo\xc4\x8da zapu\xc5\xa1\xc4\x8dino za svojega sina.'